
VENDIM

Nr. 909, datë 24.12.2019
PËR KALIMIN NË PRONËSI, NGA MINISTRIA E MBROJTJES TE BASHKIA TIRANË, TË PRONËS NR. 119, ME EMËRTIM “KOMPANIA E VLERËSIMIT TË QITJEVE (POLIGONI)”, ME VENDNDODHJE NË VAQARR, TIRANË, DHE PËR NJË NDRYSHIM NË VENDIMIN NR. 515, DATË 18.7.2003, TË KËSHILLIT TË MINISTRAVE, “PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI MINISTRISË SË MBROJTJES”, TË NDRYSHUAR
Në mbështetje të nenit 100 të Kushtetutës, të neneve 13 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, dhe të neneve 3, 5, 7 e 8, të ligjit nr. 8744, datë 22.2.2001, “Për transferimin e pronave të paluajtshme të shtetit në njësitë e qeverisjes vendore”, të ndryshuar, me propozimin e ministrit të Mbrojtjes, Këshilli i Ministrave

VENDOSI:

1. Kalimin në pronësi, nga Ministria e Mbrojtjes te Bashkia Tiranë, të pronës nr. 119, me emërtim “Kompania e vlerësimit të qitjeve (Poligoni)”, me vendndodhje në Vaqarr, Tiranë, sipas planvendosjes që i bashkëlidhet këtij vendimi dhe është pjesë përbërëse e tij, për ta përdorur për rindërtimin e një lagjeje të re banimi në njësinë administrative Vaqarr, Tiranë, për të prekurit nga tërmeti i datës 26 nëntor 2019.

2. Në listën e inventarit të pronave të paluajtshme shtetërore, që i bashkëlidhet vendimit nr. 515, datë 18.7.2003, të Këshillit të Ministrave, “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Mbrojtjes”, të ndryshuar, të hiqet prona nr. 119, me emërtim “Kompania e vlerësimit të qitjeve (Poligoni)”, me vendndodhje në Vaqarr, Tiranë, pas planvendosjes dhe të shtohet në listën e inventarit të pronave të paluajtshme shtetërore, që i bashkëlidhet vendimit nr. 219, datë 21.3.2017, të Këshillit të Ministrave.

3. Bashkisë Tiranë i ndalohet të ndryshojë destinacionin e përdorimit të pronës, të përcaktuar në pikën 1, të këtij vendimi, ta tjetërsojë ose t’ua japë atë në përdorim të tretëve.

4. Prona nr. 121, me emërtim “Laboratori i municioneve, reparti ushtarak nr. 1009”, me vendndodhje në Vaqarr, Tiranë, e cila përfshihet brenda sipërfaqes së territorit të pronës nr. 119, me emërtim “Kompania e vlerësimit të qitjeve (Poligoni)”, me vendndodhje në Vaqarr, Tiranë, të hiqet nga lista e inventarit të pronave të paluajtshme shtetërore, që i bashkëlidhet vendimit nr. 515, datë 18.7.2003, të Këshillit të Ministrave, “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Ministrisë së Mbrojtjes”, të ndryshuar.

5. Ngarkohen ministri i Mbrojtjes, kryetari i Bashkisë Tiranë dhe Agjencia Shtetërore e Kadastrës për ndjekjen e zbatimin e këtij vendimi. 

 Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

